《骢马行》
明代·朱诚泳

个马双睛湛秋水，狮子精神骊龙耳。神奇传自渥洼来，万里奔云贡天子。

圉人控出御河堤，诏归豸史随驱驰。九衢駊騀拥尘雾，雕鞍玉辔增光辉。

双旌引出经都市，贵戚豪门总趋避。石崇金谷尽搜残，杨氏冰山都踏碎。

昨日天书下乌府，乘骢远入函关路。华岳三峰亦动摇，皇天一德劳敷布。

咫尺天颜地有馀，冰清玉洁真璠玙。一天明月照旌节，万里春风随简书。

喜是青年致身早，台端风裁惟君好。长安门外雨初晴，送君又上长安道。

极目神京气郁葱，风生马首摇玲珑。人间神骏恐难絷，还入天闲仗马中。

作者简介：（1458—1498）安徽凤阳人。明宗室。号宾竹道人。太祖第二子秦王朱樉玄孙。弘治元年袭封秦王。长安有鲁齐书院，久废，诚泳别易地建正学书院，又于其旁建小学，择军士子弟延儒生教授。工诗。著有《经进小鸣集》。卒谥简。